3. TERENSKA VAJA V DOMAČEM KRAJU

**KARTIRANJE NASELJA**

**UVOD**

Namen zadnje terenske vaje v domačem kraju je bil spoznati metodo kartiranja naselja na konkretnem primeru vrste oziroma skupine stavb na določeni ulici.

Pod drobnogled sem vzel stavbe na Mestnem trgu od številke 14 do 20 ter stavbo v Krojaški ulici s hišno številko 5.

**CILJI**

Na manjšem vzorcu stavb sem želel ugotoviti, kakšen tip stavb prevladuje v določenem mestnem predelu, koliko nastropij imajo v povprečju tamkajšnje stavbe in kakšne funkcije imajo.

**ANALIZA PODATKOV**

Karta 1: Tip stavb

Ker gre za stavbe, ki so del samega mestnega jedra in so očitno nastale že pred mnogo leti, lahko brez dvoma vse stavbe označimo kot hiše srednjeveškega jedra.

Te stavbe so danes ene najbolj cenjenih in najdražjih nepremičnin v Ljubljani, zato so vse temu primerno tudi urejene in vzdrževane. To ne velja le za hišo na Mestnem trgu 14, ki je očitno prazna.

Karta 2: Nadstropnost stavb

Polovica obravnavanih stavb na Mestnem trgu in v Krojaški ulici je tronadstropnih, polovica pa štirinadstropnih.

Karta 3: Funkcije

Stavbe, katere sem obravnaval, se nahajajo na praktično edini ohranjeni ljubljanski nakupovalni ulici, zato v pritličjih prevladujejo trgovine s tekstilom, usnjem in obutvijo, s specialnimi predmeti, tehničnim blagom ter ena trgovina z opremo za šport in rekreacijo. Tu so tudi bife, slaščičarna in banka, v eni stavbi pa so v vseh nadstropjih prostori javne uprave. Ostalo površino v večini zajemajo stanovanja, razen na Mestnem trgu 14, kjer stavba očitno ni v uporabi.

Stanovanjske površine v nadstropjih ter poslovni prostori v pritličju so značilni za stara mestna jedra, kjer se dnevno srečuje veliko ljudi in je potreba po trgovskih in gostinskih lokalih velika.

Temu primerno so stavbe tudi vzdrževane, saj lep izgled celotne stavbe pripomore k samemu ugledu poslovnega prostora v pritličju in nenazadnje tudi dviguje vrednost stanovanj, katerih ponudba je majhna, povpraševanje po njih pa zelo veliko.

Pred nekaj leti je bil pereč problem propadanja starega mestnega jedra in selitev poslovnih prostorov v nakupovalne centre na obrobju mesta, vendar sem ob današnjem podrobnem ogledu ugotovil, da se je situacija že precej izboljšala. Majhne trgovine za dnevno oskrbo so zamenjale prestižne trgovine s specialnimi predmeti in tekstilom, v prostorih proizvodnih obrtnikov pa so našli mesto bifeji, slaščičarne in dražje gostilne.

**ZAKLJUČEK**

Vse cilje vaje sem uspešno dosegel. Delo je potekalo popolnoma samostojno, a je bilo vseeno zanimivo, saj tako podrobno še nikoli nisem preučeval starega mestnega jedra.